Yesu sǝlǝ ama amǝ Farisi ongŋǝna ce ama yì ka,
nda arǝ kum amǝ kwaɗi te pas sǝ nda arǝ pakkia wia batisǝma kuti mala Yohana.
(Aɓa mǝsǝcau ka,
Yesu nǝ ɓamuri ka pakki kǝɓwa batisǝma ɗang,
alaggana male na à pakkiyi ka.)
Lang Yesu yi sǝlǝ ama amǝ Farisi ongŋǝna ama amǝ kpate nǝ̀ nggǝ̀ lakki ka,
nying nzali Yahudi,
nyare o ɗǝm a nzali Galili.
O male ka dumǝni wi púp nǝ̀ ara aɓa nzali Samariya.
Lang yina a nzali Samariya ka,
pǝlǝa yiu a ɓe la mǝnana à tunǝki ama Saika ka;
banì sapi nzali mǝnana Yakupu pe muni Yisǝfu a pwaryan ngga ɗang.
Tūli-mùr mala Yakupu ka,
nda abanì.
Yesu aulǝna nǝ gya nǝ pwari zǝkia ka,
yi do a kun tūli-mùrî nǝ̀ usǝlǝo.
Ɓe mɓwama Samariya yiu a to mùr,
sǝ Yesu ne wi ama,
“Ɗarǝam mur mǝ nu.”
(Anggo ka alaggana male warina a kúr girlina aɓa là.)
Sǝ mɓwame pǝlǝa ne Yesu ama,
“A nda ɓwa Yahudi,
sǝ mǝ nda ɓwa Samariya.
Lang sǝ a nǝ zǝm murnuna a buam yi mǝnana kǝgir kǝ kpapi amǝ Yahudi andǝ amǝ Samariya raka?”
Yesu eari wi ama,
“Ɓǝ̀ a surǝna rǝ ɓoro mǝnana Ɓakuli ndanǝi aceo,
andǝ ɓwa mǝnana zǝmnggiyio mùr nuna ka,
ɓǝ a zǝmni wi mùr mǝnana pākiyi yilǝmu ka,
sǝ yì ka,
nǝ̀ po.”
Mɓwame na ama,
“Ɓwamǝgule,
a panǝ gir nun mur ɗang sǝ tūli ka mǝlime na.
Ake sǝ a nǝ kum mǝnia yì mur mǝnana kǝ pa yilǝmu ka?
A kuti kà sǝm Yakupu mǝnana pà sǝm mǝnia yì tūli,
mǝnana yì nǝ nggearǝì,
andǝ amuni,
andǝ agirkusǝu malea à nu mur kam ngga le?”
Pǝlǝa Yesu ne wi ama,
“Ɓwa mǝnana kat nu mùr man ngga nǝ̀ ok mǝsamur ɗǝm.
Sǝ ɓwa mana kat nǝ̀ nu mùr mǝnana mǝ nǝ pe wi ka,
pà nǝ̀ ok mǝsamur ɗǝm ɗang.
Mùr mǝnana mǝ nǝ pe wi ka,
nǝ̀ duk mgbeaɗe mùr a bumi mana nǝ̀ nggǝ pe wi yilǝmu mǝnana te pà nǝ̀ mal raka.”
Mɓwame banggi wi ama,
“Ɓwamǝgule,
pam mǝnia yì mur ka,
ace mǝnana mǝsamur ɓǝ̀ kǝa walam ɗǝm ɗang,
sǝ ɓǝn ngga nyarki kani aban toki mur raka.”
Yesu ne wi ama,
“Kyane kya tunǝ burrio wu yiu.”
Mɓwame ne Yesu ama,
“Ən panǝ burra ɗang.”
Yesu banggi wi ama,
“A bangŋa mǝsǝcau yì mǝnana a na ama,
a panǝ burra raka.
Mǝsǝcau ka nda mǝnana ama,
a dumǝna nǝ aburana tongno,
sǝ ɓwa mǝno ado a nda te ka burrio na ɗang.
Cau mǝnana a ne ka mǝsǝcau na.”
Mɓwame na ama,
“Ɓwamǝgule,
ǝn nggǝ sǝni kǝla we ka a nda mǝɓangna mala Ɓakuli.
Aká sǝm peri aban Ɓakuli amur nkono Gerizim man,
sǝ wun amǝ Yahudi ka,
wu na ama Urǝshalima nda ban mǝnana duk pup sǝm nǝ̀ peri kam ngga.”
Yesu eari wi ama,
“Mɓwama,
earnǝ cau mǝnana ǝn nggǝ banggo ka.
Pwari na kǝ yiu ka mǝnana peri aban Ɓakuli ka,
pà nǝ̀ pa amur nkono man ko aɓa Urǝshalima ka ɗang.
Wun amǝ Samariya ka,
wu kǝ peri aban ɓwa mǝnana wu surǝì raka,
sǝ sǝm,
amǝ Yahudi ka,
sǝm surǝna rǝ ɓwa mǝnana sǝm nggǝ peri abani ka.
Acemǝnana amsǝban ngga pur nǝban amǝ Yahudi.
Sǝ pwari na kǝ yiu ka,
yale pwari nì yina,
mǝnana amǝperi mǝ'mǝsǝcau nì nǝ̀ ngga peri aban Ɓakuli nǝ ɓabumia kat nǝ mǝsǝcau.
Yia ka à nda ka ulang amǝperi mǝnana Ɓakuli earkiyi cea ka.
Ɓakuli ka Bangŋo na,
sǝ amǝ peri abani ka,
dumǝna púp,
à nǝ̀ peri nǝ ɓabumia kat nǝ mǝsǝcau.”
Pǝlǝa mɓwame ne Yesu ama,
“Ən sǝlǝna ama,
Mǝ'amsǝban mǝnana à kǝ tunǝi ama Kǝrǝsti ka nǝ̀ yiu.
Ɓǝ̀ yina ka,
nǝ̀ yia mǝnggia sǝm ɓalǝ agir kat.”
Sǝ Yesu banggi wi ama,
“Mim ɓwa mǝnana ado nakiyi cau nǝ we ka,
Mǝ nda kǝ yì.”
Anggo ka,
alaggana mala Yesu yi tusǝo,
à ndali mǝnana à yì kumi aban na cau andǝ mɓwama ka.
Sǝ kǝɓwa ɗi mɓwame ama,
mana a alkite ka ɗang.
Sǝ kǝɓwa ɗi gbal ama,
ace mana sǝ a kǝ na cau nǝ ɓwame ka ɗang.
Sǝ mɓwame nying bàng-mùr male nyare o a la kya ne aɓwana ama,
“Wu yiu,
wu yi sǝn ɓwa mǝnana nam koya gir nani ǝn pa aɓa do mem ngga!
Ko ɓwa man nda Kǝrǝsti Mǝ'amsǝban le?”
Pǝlǝa ɓwapǝndǝa puri la à yiu aban Yesu.
Anggo ka,
alaggana mala Yesu zǝmbǝi wi ama,
“Rabbi,
yiu li girlina.”
Yesu pǝlǝa nea wia ama,
“Mǝ ndanǝ girlina mǝnana wu surǝ kǝgir amuri raka.”
Sǝ alaggana male kutia ɗiki rǝia ama,
“Kǝ ɓwa yinǝì wi nǝ girlina le?”
Yesu nea wia ama:
Girlina mem nda ɓǝn pak gir mǝnana Tárram mana turam ngga earkiyi ce,
sǝ ɓǝn masǝlǝta turo male mǝnana pam ɓǝn pe ka.
Wun nǝ̀ naki mbak ama,
ueo zongŋo ine à nǝ̀ pwan girɓaban?
Sǝ ǝn nggǝ na wun,
wu loasǝ amǝsǝ wun,
wu sǝn agirɓaban,
à ɓǝlna,
à karǝna pwano.
Ɓwa mǝnana nda ban pwan girɓaban ngga,
Ɓakuli na arǝ pe wi tangnakusǝi,
sǝ ndarǝ pwan girɓaban mala yilǝmu mǝnana pà nǝ̀ te mal raka;
ace mani ka mǝ ɓeale andǝ mǝ pwan girɓaban ngga ban nǝ ɓoaria wia a tarǝia.
Anggo ka cau mǝnana à kǝ ne ama,
“Ɓe ɓwa ɓeale,
sǝ ɓeɓwa pwan” ngga,
dumǝna mǝsǝcau.
Ən tasǝ wun,
wu kya pwan girɓaban mǝnana wu nda wu ɓeal raka;
aɓea aɓwana na à ɓeale,
sǝ wun ngga wu kya kum tangnakusǝ turo mǝnana à pak ka.
Amǝ Samariya pas a mǝno yì là ka à pa ɓamuria aban Yesu ata cau mala mɓwama mǝnana banggia wia ama,
“Nam koya gir nani ǝn pa aɓa do mem ngga.”
Lang amǝ Samariyi yiu aban Yesu ka,
à yì zǝmbǝi wi ɓǝ̀ do atea,
pǝlǝa Yesu do pak nongŋo ɓari abania.
Ɓwamǝpǝnde pas ɗǝm à yì pa ɓamuri aban Yesu ace cau male.
Pǝlǝa yia ka à ne mǝno yì mɓwama ka ama,
“Ado ka pa ace cau mo sǝ sǝm pà ɓamur sǝm abani ka ɗang,
nggearǝ sǝm ngga sǝm ongŋǝni nǝ kir sǝm.
Sǝm sǝlǝna ama,
aɓa mǝsǝcau ka,
yì nda Mǝ'amsǝ ɓanza.”